b'\n_START_ARTICLE_\nPolitseiamet\n_START_SECTION_\nStruktuuri\xc3\xbcksused\n_START_PARAGRAPH_\nAmeti struktuuri\xc3\xbcksuseid on 12: anal\xc3\xbc\xc3\xbcsi- ja planeerimisosakond; infos\xc3\xbcsteemide osakond; kommunikatsiooniosakond; kriminaalosakond; liiklusj\xc3\xa4relevalve ja korrakaitse osakond; logistikaosakond; politseikontrolli osakond; rahandusosakond; siseauditi osakond; teabeturbe osakond; teenistusosakond; politseikoost\xc3\xb6\xc3\xb6 osakond._NEWLINE_Politseipeadirektor v\xc3\xb5ib ameti tegevusalas moodustada n\xc3\xb5uandva \xc3\xb5igusega alalisi ja ajutisi komisjone, n\xc3\xb5ukogusid, t\xc3\xb6\xc3\xb6r\xc3\xbchmi ja juhtgruppe._NEWLINE_Politseiametis t\xc3\xb6\xc3\xb6tab 160 teenistujat.\n_START_SECTION_\nHaldus\xc3\xbcksused\n_START_PARAGRAPH_\nPolitseiameti haldusse kuulusid Keskkriminaalpolitsei, Julgestuspolitsei, P\xc3\xb5hja Politseiprefektuur, Ida Politseiprefektuur, L\xc3\xa4\xc3\xa4ne Politseiprefektuur ja L\xc3\xb5una Politseiprefektuur.\n_START_SECTION_\nAjalugu\n_START_PARAGRAPH_\nKuni 1990. aastani puudus Eesti NSV-s eraldi ainult miilitsa t\xc3\xb6\xc3\xb6d korraldav asutus. \xc3\x9cldjuhtimist teostas Eesti NSV Siseministeeriumi siseminister oma aset\xc3\xa4itjate kaudu, j\xc3\xa4rgmine struktuuritase oli linna Siseasjade Valitsus (SAV) v\xc3\xb5i rajooni Siseasjade osakond (SAO)._NEWLINE_Augustis 1990 v\xc3\xb5ttis Eesti Vabariigi \xc3\x9clemn\xc3\xb5ukogu vastu politseiseaduse ja sama aasta 20. novembril moodustati valitsuse m\xc3\xa4\xc3\xa4rusega Eesti Vabariigi Siseministeeriumi Riiklik Politseiamet (RT 1990, nr. 20, art. 236) ning 23. novembril politseiprefektuurid._NEWLINE_Uue ameti struktuuri (RT, 28.02.1991, 6, 93) kuulusid Eesti Politseiameti aparaat, Politseiprefektuurid, Transpordipolitsei Prefektuur ja Eesti Kaitsepolitsei. Vabariiklikud politseib\xc3\xbcrood: kriminaalpolitsei-, kaitsepolitsei-, liikluspolitsei-, passi- ning teabe- ja anal\xc3\xbc\xc3\xbcsib\xc3\xbcroo. _NEWLINE_Ameti hallata oli ka Politseireserv, Politseiakadeemia, Politseikool, Alaealiste B\xc3\xbcroo, Politseikoerte Kasvandus, Eesti Aadressb\xc3\xbcroo ja Kriminalistikab\xc3\xbcroo._NEWLINE_1991. aastal moodustati Siseministeeriumi Riikliku Politseiameti baasil Riiklik Politseiamet siseministri valitsemisalas (RT, 14.06.1991, 19, 246). Eesti Politseiameti loomisega reorganiseeriti Riiklik Autoinspektsiooni Valitsus Liiklusohutusametiks.\n_START_SECTION_\nPolitseiameti hoone\n_START_PARAGRAPH_\nAastatel 1991\xe2\x80\x932004 asus Politseiamet Tallinna vanalinnas aadressil Pagari t\xc3\xa4nav 1. 2003. aasta 3. oktoobril s\xc3\xb5lmisid Politseiameti esindaja Robert Antropov ja O\xc3\x9c Raldon esindaja Mati Tusovi \xc3\xbc\xc3\xbcrilepingu Politseiametile ja P\xc3\xb5hja Politseiprefektuurile 14 000 ruutmeetri pinna \xc3\xbc\xc3\xbcrimiseks aadressil P\xc3\xa4rnu maantee 139 (endine AS Kalevi hoone). 2004. aastal koliti uutesse n\xc3\xbc\xc3\xbcdisaegsetesse t\xc3\xb6\xc3\xb6ruumidesse, kus asuvad ka politsei raamatukogu, n\xc3\xb5upidamissaalid ja politseimuuseum.'